Man sterf toe hy tydens rooftog terugbakleiArgieffoto: enca.com ŉ Man van Parys in die Vrystaat is dood nadat hy Vrydagaand ten aanskoue van sy geliefdes tydens ŉ rooftog by sy huis geskiet is. Christo du Plooy (43) is omstreeks 18:50 by sy huis in Freedmanstraat geskiet en na ŉ hospitaal gehaas waar hy later gesterf het. Konst. Josephine Rani, woordvoerder van die polisie, het aan Maroela Media gesê Du Plooy en sy vriendin, asook sy stiefdogter en haar kêrel was by die huis toe die voorval gebeur het. Volgens Rani was Du Plooy se vriendin in ŉ buitekamer, waaruit sy ŉ salon bedryf, met kliënte besig toe sy onraad gemerk het. “Sy het vermoed iets is buite aan die gang en het gaan ondersoek instel. Daar het sy drie onbekende mans in die erf aangetref. Hulle het haar vasgemaak en by die hoofhuis ingedwing waar [Du Plooy], sy stiefdogter en haar kêrel televisie gekyk het,” het Rani gesê. Die rowers het die slagoffers opdrag gegee om op die grond te lê, maar Du Plooy het volgens Rani geweier en ŉ struweling het tussen hom en die rowers ontstaan. “Twee van die rowers het weggehardloop en [Du Plooy] het met die oorblywende verdagte gestoei en is in die proses geskiet.” Die ander slagoffers is nie tydens die voorval beseer nie. Volgens Rani het die rowers drie selfone en ŉ skootrekenaar gesteel. Niemand is nog in hegtenis geneem nie. Sake van moord en huisroof word ondersoek.